Hvad skal i være opmærksomme på efter den 12. august?
Som fabrikant skal du fra den 12. august 2026 leve op til de første konkrete PPWR-krav til emballage. Det betyder især noget, hvis du får fremstillet emballage under eget navn eller logo. 
Miljøstyrelsen beskriver, at virksomheder der får specialdesignet emballage eller får fremstillet emballage under eget logo/varemærke, betragtes som fabrikanter, og at fabrikanter har ansvaret for overensstemmelseserklæring, teknisk dokumentation og mærknings-/identifikationskrav.
Krav til fabrikanten fra 12. august 2026
1) Overensstemmelseserklæring for emballagen
Fabrikanten skal sikre, at der er udarbejdet en overensstemmelseserklæring for emballagen, inden emballagen bringes i omsætning. Erklæringen skal identificere emballagen, angive fabrikantens navn og adresse og dokumentere, at emballagen lever op til de gældende krav.
2) Teknisk dokumentation
Fabrikanten skal have teknisk dokumentation, der viser, at emballagen overholder reglerne. Dokumentationen skal bl.a. beskrive emballagens anvendelse, design, materialer, komponenter, relevante standarder og eventuelle prøvningsrapporter. Dokumentationen skal opbevares i 5 år for engangsemballage og 10 år for genbrugsemballage.
3) Dokumentation skal kunne sendes hurtigt til myndighederne
På myndighedernes anmodning skal fabrikanten kunne fremsende overensstemmelseserklæring og teknisk dokumentation inden for 10 arbejdsdage.
4) Identifikationsnummer på emballagen
Emballagen skal have et identifikationsnummer, fx type-, batch- eller serienummer. Formålet er, at emballagen kan kobles til den relevante overensstemmelseserklæring og tekniske dokumentation.
5) Fabrikantens kontaktoplysninger
Der skal fremgå oplysninger, der gør det muligt at identificere den ansvarlige fabrikant: navn, registreret firmanavn eller varemærke samt postadresse. Hvis emballagens størrelse eller karakter ikke gør det muligt at angive oplysningerne direkte på emballagen, kan oplysningerne fremgå af ledsagende dokumentation eller etiketter.
6) Tungmetaller og PFAS
Fra 12. august 2026 skal alle emballager, der markedsføres, overholde grænseværdier for tungmetaller. For fødevarekontaktmaterialer, fx kopper, låg, bokse, wraps og anden emballage til mad og drikke, gælder også grænseværdier for PFAS. Miljøstyrelsen fremhæver, at PFAS-kravet gælder emballageenheden som helhed, herunder trykfarver, lak, lim og klæbestoffer.
7) Leverandørdata skal indhentes
Fabrikanten skal sikre sig de nødvendige oplysninger fra leverandører, fx om materialer, indholdsstoffer, test, fødevarekontaktforhold og andre forhold, der er nødvendige for at kunne dokumentere overensstemmelse.

